URKOLA IRIARTE (EAJ, 2014-10-23):
Presidente andrea, sailburu, legebiltzarkideok, egun on.
Nik ere hemen daukat txostena. Ez dut irakurriko; aholkatzen dizuet zuok, bakoitzak, irakur dezazuela.
Hemen bi irakurketa jarri dira mahai gainean, eta, nire aurretik esan den bezala, hemen egiten diren zenbait afirmazio kategoriko neuk ere ez ditut aurkitzen. Baina saiatuko naiz, hau irakurri gabe, labur izaten.
Zenbat aldiz enpresa-munduari buruz entzun eta esan ote dugu, batez ere bizi garen krisi-egoera honetan, merkatu globalizatuan jardun behar dugun honetan, internazionalizazioa ezinbestekoa den honetan irauteko era bakarra lehiakorragoa izatea dela eta lehiakorrago izateko bidea elkarlana dela; etorkizuneko lehiakortasuna, enpresen arteko lehiatzeaz haratago, enpresen arteko elkarlanean dagoela.
Gaurkoan, berriz, legez besteko proposamen honen bidez, Eusko Legebiltzarrak "insta al Gobierno Vasco a archivar definitivamente el protocolo de colaboración entre la Administración general de la Comunidad Autónoma Vasca, las autoridades portuarias de Bilbao, Pasaia y el puerto de Bermeo".
Guk behintzat ez dugu egingo. Ez diogu Gobernuari inongo elkarlan-asmorik bertan behera utz dezan eskatuko. Gure herri hau lehiakorra izateko, elkarlana iragana izan da, oraina da eta, etorkizunik nahi baldin badugu, geroa ere izan beharko da. Publikoaren eta pribatuaren arteko elkarlana edota clusterren filosofia errotua duen pentsakera batean, kontrakoak toki zaila dauka.
Badakigu askorentzat enpresek elkarren artean lehiatzeko ulertzen duten modu bakarra irabazi/galdu eredua dela; batek irabazteko, besteak galdu egin behar du. Honek, ordea, ez dauka zertan lehiatzearen ikuspegi bakarra edo zuzena izanik.
Enpresek, elkarren artean lan egiten dutenean, merkatu handiago bat sortzen dute, bakoitzak bere kabuz sor dezakeen balioa baino balio erantsi handiagoa sortzen dute, bezeroari produktu hobea eskaintzen diote eta, ziurrenik, prezio hobea ere bai, askoz lehiakorragoa. Irabazi/irabazi lehiatze-modu bat sortzen da; batek irabazteko, besteak ez dauka zertan galdurik, eta, hau bezain garrantzitsua dena, bere bezeroak ere irabazi egiten du. Teoria eta praktika hau gaurko kasuan ere aplikagarria da.
Guk euskal portu-sistemaren lehiakortasuna hobetu eta areagotzeko asmoa duen elkarlana defendatzen dugu. Portu-sistema horren garapena sustatu eta bere potentzialitate guztiei etekina aterako dien elkarlanerako protokolo edota beste edozein bide edo modu defendatu egiten dugu. Eta Gobernuari bide horretatik jarraitzeko eskatzen diogu.
Europako korridore atlantikoan dugun kokapena ona da; horri etekina atera behar zaio. Garraiorako azpiegitura egokiak ditugu eta hobeak izango ditugu; Bilbo eta Pasaiako portuek kokapen horri etekina atera behar diote.
Garraio-azpiegitura oso bat eratzeko, garraio jasangarri bat eratzeko, portuak pieza garrantzitsuak dira. Era koordinatu batean, guzti hau balioan jarri behar da. Horretarako, sinergiak sortu behar dira, elkarlana egin behar da. Hori guztia bilatzen duen lan-modu bati, gure baietza.
Elkarlan honek ez du egun duten merkatua banatzeko sinergia bat sortu nahi; gehitzeko sinergiak sortu nahi ditu, dagoena balioan jarri, balio erantsia sortu, merkatua handiagotu, lehiakorrago izan, bezeroak erakarri, jarduera indartu, herriarentzat aberastasuna sortu.
Portu-azpiegitura eta gainontzeko garraio- eta logistika-azpiegiturekin, plangintza oso eta integratu bat elkarren eskutik landu nahi du.
Gure asmo horiei ez diegu ezer txarrik ikusten; aldiz, onura asko ikusten dizkiegu. Horregatik, gaurko erdibidekoaren bigarren puntuak dioen bezala:
"Eusko Legebiltzarrak Eusko Jaurlaritzari eskatzen dio, Euskadiko portu sistemaren lehiakortasuna hobetu, eta bere ahalmenaren garapen handiagoa eman eta aprobetxatzeko, Erkidegoko Administrazio orokorraren, Bilbo eta Pasaiako portu-agintaritzen eta Bermeoko portuaren arteko lankidetza marko bat eratu eta artikulatu dezala".
Bestalde, eta adostutako erdibideko zuzenketaren lehen puntuan jasotzen den moduan, Jaurlaritzari portu-zerbitzuen gestioa hemen egitearen beharra eskatzen eta defendatzen jarrai dezala ere esaten diogu. Aurrez ere Euzko Alderdi Jeltzaleak eskaera hau egina du eta ez naiz gai honetan eztabaidatan luzatuko. Oso argumentu xume batek, ulertzeko erraza eta begi-bistakoa denak, hitz askorik gabe eskaeraren arrazoia babesten du: euskal erakundeek eremu oso ezberdinetan eskuduntza ezberdinak kudeatu dituztenean, ondo egin dute, eta emaitzak ikusi besterik ez dago.
Zalantza gutxi, beraz, euskal portu-sistema bat ere elkarlanean euskal erakundeetatik kudeatuko balitz lehiakorragoa izango litzatekeela. Guztiontzat agerikoa denak hitz gutxi behar, beraz.
Eskerrik asko.